Δεν είναι αθώοι.

Περιμένοντας τη δικαστική απόφαση για την εγκληματική οργάνωση της Χρυσής Αυγής.

Μια δίκη πεντέμισι χρόνων, που διαπέρασε, με τον ένα ή τον άλλο τρόπο, το μεγαλύτερο κομμάτι της ελληνικής κοινωνίας και τράβηξε παγκόσμιο ενδιαφέρον, ολοκληρώνεται την Τετάρτη 7 Οκτωβρίου με την απόφαση του δικαστηρίου.

Με ένα πρωτάκουστο πλήθος αποδεικτικών στοιχείων, τόσο για τα τρία κακουργήματα όσο και για το αδίκημα της εγκληματικής οργάνωσης, ένα πραγματικό βουνό αποδείξεων, που σε οποιαδήποτε άλλη περίπτωση δεν θα γεννούσαν καμία αγωνία για το αίσιο τέλος της δίκης, οι συνήγοροι της πολιτικής αγωγής κατάφεραν να καταστήσουν ηλίου φαεινότερο το γεγονός ότι αυτό το μόρφωμα δεν είναι παρά μια καθαρά και πέραν πάσης αμφιβολίας ναζιστική οργάνωση με εγκληματική δράση τουλάχιστον από το 1992, που τοποθετείται και η πρώτη μαρτυρία για επίθεση σε γραφεία εφημερίδας της εξωκοινοβουλευτικής αριστεράς. Ακολουθούν δεκάδες επιθέσεις, όλες καταγεγραμμένες και με μάρτυρες, σε μέλη του φοιτητικού κινήματος, πολιτικών οργανώσεων, καταλήψεις, στέκια, πρόσφυγες και μετανάστες, η απόπειρα ανθρωποκτονίας του Δημήτρη Κουσουρή, η δολοφονία του Σαχζάτ Λουκμάν, πογκρόμ. Κατάφεραν να αποδείξουν ότι αυτή η εγκληματική οργάνωση, που το 2012 ενδύθηκε το χαρακτήρα πολιτικού κόμματος, με τις ευθύνες όλων των κυβερνήσεων που επί σειρά ετών συγκάλυπταν τα εγκλήματά του ή το χρησιμοποιούσαν ως το μακρύ χέρι κράτους και κεφαλαίου, επιτέθηκε, μέσω του επίλεκτου τάγματος της Νίκαιας και την καθοδήγηση και στήριξη της ηγεσίας της οργάνωσης, με σκοπό να δολοφονήσει τους Αιγύπτιους αλιεργάτες τον Ιούνιο του 2012 στο Πέραμα, επιτέθηκε εναντίον των συνδικαλιστών του ΠΑΜΕ το Σεπτέμβριο του 2013, λίγα μέτρα από την πύλη της Ναυπηγοεπισκευαστικής Ζώνης Περάματος και δολοφόνησε τον Παύλο Φύσσα στις 17 Σεπτεμβρίου 2013.

Δεν θα ξεχάσουμε ποτέ την ευκολία με την οποία ένα κομμάτι του ελληνικού κοινοβουλίου «καλωσόρισε» την είσοδο των ναζί στη βουλή και τους έκανε ισότιμους συνομιλητές, αυτούς των οποίων ο αρχηγός στη γιορτή νεολαίας της Χρυσής Αυγής το 2011 έλεγε «περιφρονούμε τα δημοκρατικά ήθη και χαιρετάμε με τα χέρια ψηλά» και οι προεκλογικές δηλώσεις του το 2012 περιελάμβαναν το εξής «ο λαός και ο ψηφοφόρος είναι άτιμο πράγμα γι’ αυτό κι εμείς δεν θα σας κουράσουμε με εκλογές. [...] Όταν μπούμε στο κοινοβούλιο θα το καταργήσουμε.». Δεν θα ξεχάσουμε εκείνα τα «η Χρυσή Αυγή είναι ένα αυθεντικό λαϊκό κίνημα» του Αντρέα Λοβέρδου και «εμένα η Χρυσή Αυγή μου φέρεται με το σεις και με το σας» της Ντόρας Μπακογιάννη, μεταξύ άλλων. Το «συνταγματικό τόξο» υποδέχτηκε τους μαχαιροβγάλτες και υιοθέτησε εκείνο το άθλιο αφήγημα περί «δύο άκρων», ένα αφήγημα που μόνο στόχο είχε να ξεπλύνει φασίστες και να σπιλώσει αγωνιστές-στριες της Αριστεράς και της Αναρχίας. Με θλίψη και θυμό αναγνωρίζουμε ότι η Χρυσή Αυγή κατέληξε στη Βουλή με την ψήφο εκατοντάδων χιλιάδων συμπολιτών μας, ανθρώπων που μεγάλωσαν χωρίς τον παραμικρό σεβασμό στην ιστορική μνήμη και χωρίς καμία ταξική συνείδηση. Συμπολίτες μας που αποφάσισαν στην πορεία της ζωής τους ότι η μνήμη και η συνείδηση είναι υποδεέστερες της εθνικοσοσιαλιστικής θεωρίας και πρακτικής. Συμπολίτες μας που ξέχασαν, ή ως απόγονοι δωσίλογων και ταγματασφαλιτών δεν νοιάστηκαν ποτέ, τι έγινε στο Δίστομο, τη Βιάννο, τα Καλάβρυτα, τα Ανώγεια, την Κάνδανο, το Μεσόβουνο. Ο Μιχαλολιάκος δεν θα μπορούσε να είναι πιο σαφής σχετικά με τη πλευρά της Ιστορίας στην οποία στέκεται: «είμαστε η σπορά των ηττημένων του 1945» έλεγε με καμάρι. Ανεξάρτητα αν μετά στο δικαστήριο, σύμφωνα με τη γνωστή τακτική των δειλών, που απαντάται συχνότατα σε αυτούς τους κύκλους όταν έρχεται η ώρα για απόδοση ευθυνών, τα πρωτοκλασάτα στελέχη της Χρυσής Αυγής προσπάθησαν να κρυφτούν και να αλλάξουν τα γεγονότα.

Να θυμόμαστε πάντα ότι η Χρυσή Αυγή έφτασε στο δικαστήριο εξαιτίας της θυσίας του Παύλου Φύσσα και χάρη στην πίεση του αντιφασιστικού κινήματος, ενός κινήματος που βγήκε στο δρόμο, σε πανεπιστήμια, σε σχολεία, σε σωματεία, στις γειτονιές, σε στέκια, σε εξέδρες γηπέδων και προσπάθησε με όλες του τις δυνάμεις να ανακόψει τη φασιστική απειλή, πριν ακόμα τη δολοφονία του Παύλου Φύσσα, όταν ακόμα η ρατσιστική ατζέντα της Χρυσής Αυγής γινόταν κομμάτι της ατζέντας και άλλων κομμάτων του ελληνικού κοινοβουλίου. Το ότι έκατσαν οι ναζί στο εδώλιο είναι αποτέλεσμα και της αδιάκοπης πάλης αγωνιστών και αγωνιστριών από πολλούς χώρους και αυτό είναι και κομμάτι της παρακαταθήκης για το πώς θα συνεχίσουμε την επόμενη μέρα της δίκης. Γιατί γεγονός είναι ότι ο φασισμός δεν θα πεθάνει την Τετάρτη 7 Οκτωβρίου. Θα λάβει ένα καίριο πλήγμα, η Χρυσή Αυγή και οι οπαδοί της θα αποδυναμωθούν από μια καταδικαστική απόφαση, θα κλείσει η κάνουλα της κρατικής χρηματοδότησης και θα σταλεί το μήνυμα ότι στους κόλπους μιας δημοκρατικής κοινωνίας οι πρακτικές των ναζί δεν έχουν καμία νομιμοποίηση. Αλλά το κίνημα αυτό από την επόμενη μέρα κιόλας πρέπει να συνεχίσει τον αγώνα σε όλα τα επίπεδα μέχρι να μην βρίσκει ούτε έναν αποδέκτη ο λόγος των απόγονων «της σποράς των ηττημένων του 1945».

Ενώνουμε τις φωνές μας με όλο το δημοκρατικό κομμάτι της κοινωνίας, με τις φωνές των θυμάτων και των οικογενειών τους, κάνουμε το χρέος μας ως πολίτες διαλέγοντας πλευρά και βροντοφωνάζουμε: «Οι ναζί στη φυλακή».

**Αντιφασιστική Ομάδα Εκπαιδευτικών Α/βάθμιας και Β/βάθμιας Ρεθύμνου**